Document ID: 32013D0775

A BIZOTTSÁG VÉGREHAJTÁSI HATÁROZATA
(2013. december 17.)
a 2012. és 2013. évi németországi, olaszországi és hollandiai, valamint a 2013. évi dániai és spanyolországi madárinfluenza-járvány leküzdését célzó biztonsági intézkedésekhez történő uniós pénzügyi hozzájárulásról
(az értesítés a C(2013) 9084. számú dokumentummal történt)
(Csak a dán, a holland, a német, az olasz és a spanyol nyelvű szöveg hiteles)
(2013/775/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az állat-egészségügyi kiadásokról szóló, 2009. május 25-i 2009/470/EK tanácsi határozatra (1) és különösen annak 4. cikkére,
mivel:
(1)
A madárinfluenza a baromfik és egyéb fogságban élő madarak fertőző vírusos betegsége, amely jelentősen csökkenti a baromfitartás jövedelmezőségét, továbbá zavart okoz az Unión belüli kereskedelemben és a harmadik országokba irányuló kivitelben.
(2)
A madárinfluenza megjelenése esetén fennáll annak a veszélye, hogy a kórokozó átterjed az érintett tagállamon belül más baromfigazdaságokra, illetve az élő baromfik vagy az azokból készült termékek kereskedelmén keresztül más tagállamokra és harmadik országokra is.
(3)
A madárinfluenza elleni védekezésre irányuló közösségi intézkedésekről szóló 2005/94/EK tanácsi irányelv (2) olyan intézkedéseket határoz meg, amelyeket a betegség kitörése esetén a tagállamoknak a vírus továbbterjedésének megelőzése érdekében haladéktalanul végre kell hajtaniuk.
(4)
A 966/2012/EU, Euratom európai parlamenti és tanácsi rendelet (3) 84. cikkének megfelelően az uniós költségvetésből a kiadásokra vállalt kötelezettségeket meg kell előznie az intézmény vagy az intézmény által rájuk ruházott hatáskörökkel rendelkező hatóságok által elfogadott finanszírozási határozatnak, amely megállapítja a kiadásokkal járó intézkedések alapvető elemeit.
(5)
A 2009/470/EK határozat meghatározza azokat az eljárásokat, amelyek az egyes állat-egészségügyi intézkedésekhez - beleértve a biztonsági intézkedéseket is - való uniós hozzájárulás nyújtását szabályozzák. Az említett határozat 4. cikkének (2) bekezdése szerint a tagállamok a madárinfluenza felszámolását célzó bizonyos intézkedések költségeinek fedezésére pénzügyi hozzájárulásban részesülnek.
(6)
A 2009/470/EK határozat 4. cikke (3) bekezdésének első és második francia bekezdése meghatározza a tagállami költségeknek azt a hányadát, amelyet uniós pénzügyi hozzájárulás fedezhet.
(7)
A madárinfluenza felszámolására irányuló biztonsági intézkedésekhez nyújtott uniós pénzügyi hozzájárulás kifizetését a 90/424/EGK tanácsi határozat bizonyos járványos állatbetegségek elleni biztonsági intézkedéseire és a kampány közösségi finanszírozására vonatkozó szabályok megállapításáról szóló, 2005. február 28-i 349/2005/EK bizottsági rendelet (4) szabályozza. 2012-ben és 2013-ban Németországban, Olaszországban és Hollandiában, 2013-ban pedig Dániában és Spanyolországban tört ki madárinfluenza-járvány.
(8)
Németország, Olaszország, Hollandia, Dánia és Spanyolország a 2003/85/EK tanácsi irányelvvel (5) összhangban intézkedéseket hozott a járvány megfékezése érdekében.
(9)
A német, az olasz, a holland, a dán és a spanyol hatóságok az Élelmiszerlánc- és Állategészségügyi Állandó Bizottság keretein belül haladéktalanul tájékoztatták a Bizottságot és a többi tagállamot az uniós rendelkezésekkel összhangban bevezetett, a betegségek bejelentésére és felszámolására vonatkozó intézkedésekről és azok eredményéről.
(10)
Ennélfogva a német, az olasz, a holland, a dán és a spanyol hatóságok a 2009/470/EK határozat 4. cikkének (2) bekezdésében és a 349/2005/EK rendelet 6. cikkében előírt intézkedések tekintetében technikai és igazgatási kötelezettségüknek teljes mértékben eleget tettek.
(11)
Az uniós hozzájárulás pontos összegét ebben a szakaszban még nem lehet meghatározni, mivel a kártalanítások költségeiről és az operatív kiadásokról szóló információk még csak a kiadások becsült értékét tartalmazzák.
(12)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A Németországnak, Olaszországnak, Hollandiának, Dániának és Spanyolországnak nyújtott uniós pénzügyi hozzájárulás
(1) Az Unió pénzügyi hozzájárulást nyújt Németországnak, Olaszországnak, Hollandiának, Dániának és Spanyolországnak azon költségeik fedezéséhez, amelyek a 2009/470/EK határozat 4. cikkének (2) és (3) bekezdésében említett, Németországban, Olaszországban és Hollandiában 2012-ben és 2013-ban, valamint Dániában és Spanyolországban 2013-ban kitört madárinfluenza-járvány felszámolását célzó intézkedéseik során felmerültek.
(2) Az (1) bekezdésben említett pénzügyi hozzájárulás összegét egy későbbi, a 2009/470/EK határozat 40. cikkének (2) bekezdésében meghatározott eljárás szerint elfogadott határozatban állapítják meg.
2. cikk
A kifizetés szabályai
Az 1. cikk (1) bekezdésében előírt uniós pénzügyi hozzájárulás részeként 500 000,00 EUR kerül kifizetésre Németország részére első részletként.
Az 1. cikk (1) bekezdésében előírt uniós pénzügyi hozzájárulás részeként a 2012. évre 40 000,00 EUR, a 2013. évre vonatkozóan pedig 2 600 000,00 EUR kerül kifizetésre Olaszország részére első részletként.
Az 1. cikk (1) bekezdésében előírt uniós pénzügyi hozzájárulás részeként a 2012. évre 210 000,00 EUR, a 2013. évre vonatkozóan pedig 250 000,00 EUR kerül kifizetésre Hollandia részére első részletként.
Az 1. cikk (1) bekezdésében előírt uniós pénzügyi hozzájárulás részeként a 2013. évre vonatkozóan 33 000,00 EUR kerül kifizetésre Dánia részére első részletként.
Az 1. cikk (1) bekezdésében előírt uniós pénzügyi hozzájárulás részeként a 2013. évre vonatkozóan 30 000,00 EUR kerül kifizetésre Spanyolország részére első részletként.
3. cikk
Címzettek
Ennek a határozatnak a Dán Királyság, a Németországi Szövetségi Köztársaság, a Spanyol Királyság, az Olasz Köztársaság és a Holland Királyság a címzettje.
Kelt Brüsszelben, 2013. december 17-én.

Labels: 2
5
6
18
15